Ministru kabineta noteikumu projekta “**Grozījumi Ministru kabineta 2014.gada 2.septembra noteikumos Nr.529 “Ēku būvnoteikumi**””

sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Būvniecības likuma 5. panta pirmās daļas 2. punkts un 5. panta otrās daļas 1. punkts.Ministru kabineta 2014.gada 16.septembra sēdes protokola Nr.49 5.§ 2.punkts – Ekonomikas ministrijai sadarbībā ar Ārlietu ministriju un Tieslietu ministriju izstrādāt un līdz 2015.gada 1.februārim iesniegt Ministru kabinetā noteikumu projektu par ēku, kas nepieciešamas Latvijas Republikas diplomātiskajām un konsulārajām vajadzībām, būvniecības kārtību ārvalstīs. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kopš ir spēkā Ministru kabineta 2014.gada 2.septembra noteikumi Nr.529 „Ēku būvnoteikumi” (turpmāk – noteikumi Nr.529), to piemērošanā ir konstatētas nepilnības, it sevišķi pielikumos apstiprinātajās veidlapās, kuras ir jānovērš pēc iespējas ātrāk.Ministru kabineta noteikumu projekta „**Grozījumi Ministru kabineta 2014.gada 2.septembra noteikumos Nr.529 „Ēku būvnoteikumi**”” (turpmāk – noteikumu projekts) mērķis ir novērst konstatētās gramatiskās un tehniskās neprecizitātes spēkā esošajos noteikumos Nr.529, kā arī harmonizēt atsevišķu punktu redakcijas ar citiem normatīvajiem aktiem, tai skaitā ar būvniecību reglamentējošajiem noteikumiem.Ievērojot pašvaldību būvvaldes ierosinājumu, noteikumu projektā tiek precizēts dažādu lēmumu, piemēram, otrās vai trešās grupas ēkas pieņemšanu ekspluatācijā, pieņemšanas termiņš, aizstājot 14 dienas ar 10 darbdienām, kā arī mainīts vienkāršotas atjaunošanas darbu un vienkāršotas fasādes darbu pieņemšanas termiņš otrās un trešās grupas ēkām no 5 darbdienām uz 10 darbdienām.Ņemot vērā noteikumos Nr.529 7.punktā noteiktos gadījumus, kad nav nepieciešama būvniecības ieceres dokumentācija un izvērtējot vēl citus iespējamos gadījumus, attiecīgais punkts papildināts ar iespēju mainīt ārdurvis līdzīgi kā to var veikt ar logiem, kā arī atjaunot ārējās kāpnes, lieveņus un ārējo jumtūdeņu novadsistēmu. Tāpat noteikts, ka fasādes apdares un jumta ieseguma krāsošanai, ja saskaņā ar pašvaldības apbūves noteikumos saskaņota krāsu pase būvvaldē, nav nepieciešama cita veida dokumentācijas izstrāde. Arī ārpus pilsētām un ciemiem varēs atjaunot jumta iesegumu bez dokumentācijas pirmās grupas ēkai vai otrās grupas viena vai divu dzīvokļu dzīvojamai ēkai, tās palīgēkai vai lauku saimniecības nedzīvojamai ēkai. Šādi atvieglojumi netiek paredzēti kultūras pieminekļiem.Ņemot vērā, ka praksē sezonas ēkas tiek būvētas arvien lielākas un konstruktīvi kapitālākas, pašvaldību būvvaldes ierosināja, noteikt sezonas ēkām kritērijus, lai tādas nošķirtu no maznozīmīgām un nelielām sezonas ēkām, kā arī precizēt sezonas jēdziena ilgumu. Tā noteikumu projektā precizēts, ka sezonas ēkas ekspluatācijas laiks nav ilgāks par vienu gadu un kas jānojauc līdz minētā termiņa beigām, tajā ietverot nojaukšanas laiku. Savukārt būvniecības ieceres dokumenti nav nepieciešami pirmās un otrās grupas vienstāva sezonas ēkas bez pamatiem (piemēram, siltumnīca, nojume, paviljons) ārpus publiskās ārtelpas jaunai būvniecībai, novietošanai un nojaukšanai. Lielākas sezonas vienstāva ēkas ar/bez pamatiem publiskā ārtelpā, kas atbilst otrās un trešās grupas ēku kritērijiem, būs nepieciešams būvvaldē saskaņot vietu un vizuālo izskatu (noteikumu 29.1punkts), iesniedzot paskaidrojuma rakstu (1.pielikums), kā arī par būvdarbu pabeigšanu jāpaziņo būvvaldei. Sezonas ēkas ir jānojauc sezonas beigās saskaņā ar paskaidrojuma rakstā (1.pielikuma 22.punktā) norādīto termiņu un šo termiņu kontrolē būvinspektors (noteikumu 158.1punkts).Noteikumu projektā un tā pielikumos tiek precizēts lietotais termins “būvprojekta izstrādātājs”. Turpmāk būvprojekta izstrādātājs saprotams kā būvspeciālists vai būvkomersants, kurš izstrādā būvprojektu minimālā sastāvā un būvprojektu atbilstoši Ministru kabineta 2014.gada 19.augusta noteikumu Nr.500 “Vispārīgie būvnoteikumi” 2.11.apakšpunktā dotajai definīcijai. Savukārt nepieciešamo dokumentu sagatavotājs paskaidrojuma rakstam vai apliecinājuma kartei var būt būvspeciālists vai būvkomersants attiecīgajā būvprojektēšanas jomā.Otrās un trešās grupas ēkas pārbūves gadījumā precizēta prasība, kuros pārbūves gadījumos ir obligāti nepieciešams būvprojekta ģenerālplāns, piemēram, veidojot jaunas logu ailes ēkas fasādē, kura ir tuvāk par 4 metriem, šāda iecere ir jāsaskaņo blakus esošā nekustamā īpašuma īpašnieku. Tāpat, veicot ārējo inženiertīklu ierīkošanu vai to pārbūvi, ar šo inženiertīklu aizsargjoslām var tikt aizskartas blakus esošā nekustamā īpašuma īpašnieka intereses un nepieciešams tā saskaņojums. Šādus saskaņojums var noformēt uz būvprojekta ģenerālplāna. Turpmāk būvprojekta ģenerālplāns nav nepieciešams, ja pārbūve paredzēta tikai ēkas iekšienē, piemēram, veidojot jaunas ailas nesošās konstrukcijās vai pastiprinot nesošās konstrukcijas, kas neskar ēkas fasādi. Gadījumā, kad paredzēta otrās grupas ēkas nojaukšana, ja tā nav pieslēgta ārējiem inženiertīkliem vai tie ir atslēgti, ko apliecina attiecīgā inženiertīklu īpašnieka atzinums (dokuments), un ņemot vērā, ka otrā grupā var būt dažāda lieluma un lietošanas veida objekti, kuriem nav nepieciešams izstrādāt būvprojektu, papildināts būvvaldē iesniedzamo dokumentu sastāvs ar skaidrojošu aprakstu, kurā norāda informāciju par plānotajiem nojaukšanas darbiem un to termiņiem, būvniecība radīto atkritumu apsaimniekošanu, vides aizsardzības pasākumiem, teritorijas sakārtošanu pēc nojaukšanas darbiem, darbu organizēšanas projektu, izņemot otrās grupas viena dzīvokļa dzīvojamai ēkai un palīgēkai, kā arī lauku saimniecības nedzīvojamai ēkai, kas nav augstāka par diviem stāviem un kuru apbūves laukums nav lielāks par 400 m2 un būvtilpums – par 2000 m3.Precizēti punkti definējot arī otrās un trešās grupas ēkas vienkāršotu atjaunošanu un vienkāršotu fasādes atjaunošanu. Tiek mainīts vienkāršotas fasādes atjaunošanas realizācijas termiņš no divi gadi uz trīs gadiem, jo Eiropas Savienības struktūrfondu apguvē ir konstatēti gadījumi, kad nepieciešams ilgāks laiks, lai izstrādātu un saskaņotu visus nepieciešamos dokumentus, kā arī varētu iegūt nepieciešamo finansējumu un veikt attiecīgos būvdarbus.Precizēta 2.5.nodaļas piemērošana, paredzot, ka šādu ēkas konservāciju var veikt arī gadījumos, kad nav pieņemts pašvaldības lēmums, bet ekspluatācijā pieņemtai ēkai nepieciešams veikt konservāciju, piemēram, pēc ugunsgrēka vai citas nelaimes, lai pēc iespējas ātrāk novērstu apdraudējumu sabiedrībai, bīstamību videi vai ēkas konstrukcijām, persona var būvvaldē iesniegt paskaidrojuma rakstu konservācijai (7.pielikums) un citus dokumentus saskaņā ar šajā nodaļā noteikto.Ņemot vērā, ka daudzos projektos tiek izmantota publisko tiesību juridiskās personas, Eiropas Savienības politikas instrumentu finansējums un lai samazinātu šī finansējuma nelietderīgu izlietojumu, novēršot tādus būvdarbus ēkai, kuras tehniskais stāvoklis pirms būvdarbiem nav apzināts, un ievērojot grozījumus Ministru kabineta 2014.gada 19.augusta noteikumos Nr.500 “Vispārīgie būvnoteikumi” un Ministru kabineta 2015.gada 30.jūnija noteikumos Nr.337 “Noteikumi par Latvijas būvnormatīvu LBN 405-15 “Būvju tehniskā apsekošana”, noteikts, ka, veicot pirmās (pilsētās un ciemos), otrās vai trešās grupas ēkas otrās un trešās grupas ēkas (izņemot viena vai divu dzīvokļu dzīvojamo ēku vai tās daļu un palīgēkas, kā arī lauku saimniecības nedzīvojamās ēkas, kas nav augstākas par diviem stāviem un kuru apbūves laukums nav lielāks par 400 m2 un būvtilpums par 2000 m3) vienkāršotas fasādes atjaunošanu, ir nepieciešams ēkas konstrukciju tehniskās apsekošanas atzinums, ja tiek mainīta slodze uz nesošajām konstrukcijām. Līdz šim bija noteikts, ka tehniskās apsekošanas atzinums ir nepieciešams, ja objektam paredzēts veikt atjaunošanu, pārbūvi vai restaurāciju, izstrādājot būvprojektu minimālā sastāvā nevis izstrādājot ēkas fasādes apliecinājuma karti.Ja pirmās grupas ēkas būvniecībai ir paredzēts piesaistīt publisko tiesību juridiskās personas, Eiropas Savienības politikas instrumentu finansējumu un attiecīgajos normatīvajos aktos ir noteikts, ka šiem būvdarbiem jāpiesaista būvspeciālists, tad, iesniedzot informāciju būvvaldei par būvdarbu veicēju, papildus iesniedz arī atbildīgo būvspeciālistu saistību rakstus. Tādejādi būvvalde var izvērtēt gan būvdarba veicēja atbilstību, gan atbildīgo būvspeciālistu kompetenci plānotā objekta būvniecībā un nepieciešamības gadījumā neveikt atzīmi par būvdarbu uzsākšanas nosacījumu izpildi, ja būvspeciālistiem nav attiecīgās kompetences veikt konkrētos būvdarbus.Gadījumos, kad pašvaldības būvvalde ir pieņēmusi lēmumu par būvniecības ieceres publiskas apspriešanas nepieciešamību un tās apspriešanas laikā būvniecības ierosinātajam apbūvējamā zemesgabalā publiski redzamā un pieejamā vietā jāizvieto būvtāfele, noteikumu projektā precizēts, ka šajos gadījumos par saņemto būvatļauju nav nepieciešams vēlreiz izvietot būvtāfeli.Precizēts otrās un trešās grupas ēkas būvprojekts sastāvs - inženierrisinājumu daļā esošā būvkonstrukciju daļa, novēršot praksē konstatētās interpretācijas par šo daļu izstrādātāja kompetenci atbilstoši Būvniecības likuma 13.pantam.Papildināts ar prasību, ka ne tikai būvvalde, bet arī Būvniecības valsts kontroles birojs pēc pamatu izbūves var pieprasīt pamatu izpildmērījumus par tā kompetencē (Būvniecības likuma 6.1panta pirmās daļas 1.punkts) esošajiem objektiem.Precizēta ēkas vai tās daļas pieņemšana kārtība par būvniecības dalībnieku (autoruzraugs, būvuzraugs vai būvdarbu veicējs) atteikšanos piedalīties pieņemšanas darbā. Ņemot vērā, ka saskaņā ar Būvniecības likuma 12.panta trešās daļas 7.punktu ēkas pieņemšana ekspluatācijā ir būvvaldes kompetence, tad, pieaicinot pieņemšanas darbā piedalīties citus ar nododamo objektu saistītos būvniecības dalībniekus, viņu atteikums nav pamats būvvaldei (atbilstoši kompetencei - Būvniecības valsts kontroles birojam) nepieņemt objektu ekspluatācijā.Tā kā, stājoties spēkā noteikumiem Nr.529, tika mainīta minimālā būvdarbu garantija atsevišķiem būvdarbiem no divi līdz pat pieciem gadiem, attiecīgo normu piemērošanā radās dažādas interpretācijas par kādiem būvdarbiem ir sedzama garantija, noteikumu projektā skaidrots jēdziena “būvdarbu garantija” saturs, t.i., ka šī garantija neattiecas uz ēkas dabisko nolietojumu, uz defektiem, kas radušies no ēkas nepareizas ekspluatācijas, kā arī būvdarbu laikā uzstādītām iekārtām.Lai būvvalde varētu izvērtēt plānoto būvniecības ieceres ēkas vai telpu grupas atjaunošanas, vienkāršotas atjaunošanas, pārbūves, lietošanas veida maiņas bez pārbūves gadījumā, atbilstību aktuālajiem Nekustamā īpašuma valsts kadastra informācijas sistēmas reģistrētajiem datiem grafiskajos plānos, papildināts ar prasību būvvaldē papildus iesniegt aktuālus ēkas vai telpu grupas kadastrālajā uzmērīšanā sagatavotos grafiskos plānus (stāva plāns, telpu grupas plāns) līdz brīdim, kad Būvniecības informācijas sistēmā tiek nodrošināta attiecīgā informācija no Nekustamā īpašuma valsts kadastra informācijas sistēmas.Pielikumi (8., 15., 16.), kurus jāizdod būvvaldei, ir precizēti ņemot vērā Ministru kabineta 2010.gada 28.septembra noteikumu Nr.916 “Dokumentu izstrādāšanas un noformēšanas kārtība” prasības, kā arī precizētas atsevišķas piezīmes precīzāk paskaidrojot kādā veidā aizpildāma veidlapā norādāmā informācija. Būvatļauja (8.pielikums) papildināta ar ziņu norādīšanu par objekta piekritību Būvniecības valsts kontroles birojam.Pielikumos precizēta lietotā terminoloģija, kas izriet no grozījumiem Ministru kabineta 2014.gada 19.augusta noteikumiem Nr.500 “Vispārīgie būvnoteikumi”.Līdz ar jaunā Būvniecības likuma spēkā stāšanos dienu (2014.gada 1.oktobris) spēku zaudēja Ministru kabineta 2000.gada 18.jūlija noteikumi Nr.236 „Noteikumi par Latvijas Republikas diplomātisko un konsulāro pārstāvniecību būvniecību ārvalstīs”, kas noteica prasības Latvijas Republikas diplomātisko un konsulāro pārstāvniecību ēku ārvalstīs (turpmāk – pārstāvniecība) projektēšanas sagatavošanai, būvprojekta izstrādāšanai, būvdarbu veikšanai, autoruzraudzībai, būvuzraudzībai un būvobjektu pieņemšanai ekspluatācijā, kā arī minēto procesu norises kārtību, ciktāl to nenoteica Ministru kabineta 1997.gada 1.aprīļa noteikumi Nr. 112 „Vispārīgie būvnoteikumi”. Savukārt Ministru kabineta 2014.gada 2.septembra noteikumos Nr.529 „Ēku būvnoteikumi” nav ietverts īpaša kārtībā attiecībā uz pārstāvniecību būvniecību.Atbilstoši Ārlietu ministrijas sniegtajai informācijai nekustamais īpašums (pārstāvniecības), kas ir reģistrēts uz Latvijas valsts vārda Ārlietu ministrijas vai valsts akciju sabiedrības „Valsts nekustamie īpašumi” personā un tiek izmantots diplomātiskās vai konsulārās pārstāvniecības vajadzībām, tiek uzskatīts par Latvijas valsts teritoriju, un visi darbi, kas tiek veikti, tiek organizēti saskaņā ar Latvijas Republikas normatīvajiem aktiem. Saskaņā ar 1961. gada 16.aprīļa Vīnes konvencijas par diplomātiskajiem sakariem 22.pantu pārstāvniecības telpas ir neaizskaramas. Visi līdzšinējie telpu iekšdarbi tiek veikti saskaņā ar Latvijas Republikas normatīvajiem aktiem, savukārt āra darbi – fasādes remonts utt. – kas saistīti ar ēkas vizuālo tēlu ārpusē vai pieslēgšanos komunikācijām, tiek skaņoti ar uzņemošās valsts atbilstošajām institūcijām. Tāpat, ja to nosaka uzņemošās valsts likumi un prakse, ar uzņemošās valsts atbilstošajām institūcijām jāskaņo arī citi iekšējie vai ārējie pārstāvniecības ēku remontdarbi. Piemēram, Latvijas Republikas vēstniecības Amerikas Savienotajās valstīs ēka ir kultūras piemineklis, kā rezultātā gan ēkas iekšdarbi, gan fasādes darbi ir jāsaskaņo ar atbilstošajām Amerikas Savienoto valstu institūcijām. Tomēr pamatā būvniecības process, ja vien starptautiskie līgumi un uzņemošās valsts tiesību normas nenosaka citādi, notiek atbilstoši Latvijas Republikas normatīvajiem aktiem.Latvijas Republikas būvniecības normatīvo aktu regulējumu, ir piemērojams arī pārstāvniecību būvniecībai. Tomēr ievērojot, ka pārstāvniecības nav uzskatāmas par kādas Latvijas Republikas pašvaldības administratīvo teritoriju, var konstatēt, ka nav noteikta būvniecības procesā iesaistīta institūcija, kuras kompetencē būtu attiecīgā būvniecības procesa tiesiskuma kontrole. Pašvaldības kompetencē, ar tās būvvaldes starpniecību, ir tikai būvniecības procesa kontrole tās administratīvajā teritorijā. Vienlaikus jānorāda, ka konkrētais gadījums ir nošķirams no gadījuma, kad būvniecības procesa tiesiskuma kontroli attiecībā uz noteiktiem būvniecības procesiem kādas pašvaldības administratīvajā teritorijā veic kāda cita institūcija (Būvniecības likuma 6.panta ceturtā daļa; piemēram, Valsts dzelzceļa tehniskā inspekcija un valsts akciju sabiedrība „Latvijas Valsts ceļi”).Būvniecības jomas normatīvajos aktos jau šobrīd atsevišķos gadījumos, izvērtējot iespējamos riskus, ir noteikti gadījumi, kuros nav nepieciešams administratīvais akts būvdarbu veikšanai. Tādējādi var būt noteikts, ka būvniecībai (projektēšanai un būvdarbiem) pārstāvniecības nav saņemama atļauja (kā administratīvais akts) no Latvijas iestādēm, kā arī nav jāierosina objekta pieņemšana ekspluatācijā. Konkrētā jautājuma sakarā būtu jāņem vērā, ka jau šobrīd valsts akciju sabiedrības „Valsts nekustamie īpašumi” sadarbības ietvaros nodrošina pārstāvniecību uzturēšanu. Tāpat jāņem vērā, ka šai sabiedrībai ir pietiekošo resursu, lai nodrošinātu uzturēšanas, tai skaitā būvdarbu, organizēšanu. Šī iemesla dēļ savstarpējās sarunās, kā pieņemts risinājumu, ir atbalstīts variants, kura ietvaros pārstāvniecību būvniecību ārvalstīs, pēc ikreizēja Ārlietu ministrijas pieteikumu vai pamatojoties uz atbilstošu līgumu, organizē valsts akciju sabiedrība “Valsts nekustamie īpašumi” un saņem atbilstošu atļauju, ja saskaņā ar uzņemošās valsts normatīvo aktu prasībām tāda ir nepieciešama. Šāda kārtība nemaina līdzšinējo finansējuma pieprasīšanas kārtību, kā arī nemaina jau ierasto sadarbības praksi.Valsts akciju sabiedrība „Valsts nekustamie īpašumi” organizēšanas ietvaros pasūtītu atbilstošu būvniecības dokumentācijas (būvprojekta) izstrādāšanu atbilstoši Latvijas Republikas normatīvajiem aktiem un gadījumā, ja tas ir nepieciešams, arī uzņemošās valsts normatīvajiem aktiem. Tāpat, ja to nosaka normatīvie akti, pasūtīt būvprojekta ekspertīzi. Projektēšanas pakalpojuma pārbaudes ietvaros šīs sabiedrība, slēdzot atbilstošu līgumu vai izsakot ikreizēju lūgumu, var pieaicināt arī citas institūcijas, lai novērtētu saņemtās būvniecības dokumentācijas (būvprojekta) atbilstību normatīvo aktu prasībām. Ja saņemtā būvniecības dokumentācija (būvprojekts) tiek atzīta par atbilstošu projektēšanas līgumam un normatīvo aktu prasībām, noslēdzot atbilstošu būvdarbu līgumu un nodrošinot autoruzraudzību, būvuzraudzību (ja to nosaka normatīvie akti), var tikt uzsākti būvdarbi. Būvdarbus veicami ievērojot Latvijas Republikas normatīvo aktu prasības, ciktāl tās nav pretrunā ar uzņemošās valsts normatīvo aktu prasībām. Tomēr būtu jānorāda, ka gadījumā, ja atbilstoši uzņēmējvalsts normatīvajiem aktiem ir nepieciešams kādu būvdarbu veikšanai saņemt noteiktu atļauju vai cita veida dokumentu, tad tāds atbilstoši noteiktajām procedūrām ir saņemams.Līdzīga kārtība būtu attiecināma arī uz veikto būvdarbu atbilstības novērtēšanu. Papildus būtu jānorāda, ka Latvijas Republikas atļaujas kā administratīvā akta nevajadzīga nozīmē to, ka konkrētajā gadījumā nav piemērojamas Latvijas Republika būvniecības jomas regulējuma procesuālās normas, tomēr, ciktāl to nenosaka savādāk uzņēmējvalsts regulējums, ir piemērojamas tehniskās normas. |
| 3. | Projekta izstrādē iesaistītās institūcijas | Būvniecības valsts kontroles birojs |
| 4. | Cita informācija | Ņemot vērā nepieciešamību veikt Būvniecības informācijas sistēmas funkcionalitātes izmaiņas noteikts, ka noteikumu projekts stājās spēkā 2017.gada 1.martā. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jebkura persona, kura ierosinās ēku būvniecības procesu, kā arī iestādes, kuras ir iesaistītas šajā procesā, t.sk. Ārlietu ministrija un valsts akciju sabiedrība „Valsts nekustamie īpašumi”.Blakus esošo nekustamo īpašumu īpašnieki, kurus skars plānotā būvniecība.Šīs sabiedrības grupas aptuveno skaitlisko lielumu nav iespējams noteikt. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs kopumā nemainās, sabiedrības grupām un institūcijām projekta tiesiskais regulējums būtiski nemaina tiesības un pienākumus, kā arī veicamās darbības salīdzinājumā ar iepriekšējo regulējumu. Lai arī ir mainītas prasības, paaugstinot sabiedrības drošību kopumā, atsevišķos gadījumos iesniegt darbu organizēšanas projektu, tehnisko atzinumu, būvspeciālistu saistību rakstus, kuri izstrādes nepieciešamība izriet no citu normatīvo aktu prasībām, tas būtiski nemaina personu līdzšinējos pienākumus iesniegt noteikta veida dokumentus būvvaldēs, atkarībā no ēkas un būvdarbu veida.Papildus tam ir precizēts to gadījumu skaits, kad nav nepieciešama būvniecības ieceres dokumentācija vai ir piemērojama paskaidrojuma raksta procedūra (vienkāršāka procedūra), nevis vispārīgais būvniecības process, kura ietvaros tiek izdota būvatļauja. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2016** | Turpmākie trīs gadi (*euro*) |
| **2017** | **2018** | **2019** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar 2015. gadu | izmaiņas, salīdzinot ar 2015. gadu | izmaiņas, salīdzinot ar 2015. gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Nav |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Noteikumu projektam ir finansiālā ietekme, jo būs jāveic pielāgošanas darbus Būvniecības informācijas sistēmā. Līdzīgi pielāgošanas darbi attiecas arī Ministru kabineta noteikumu projektu “Grozījumi Ministru kabineta 2014.gada 16.septembra noteikumos Nr.551 “Ostu hidrotehnisko, siltumenerģijas, gāzes un citu, atsevišķi neklasificētu, inženierbūvju būvnoteikumi”” (VSS-1287). Līdz ar to šos pielāgošanas darbus ir plānots veikt vienlaikus. Ņemot vērā līdz šim esošās Būvniecības informācijas sistēmas izstrādes un pielāgošanas izmaksas, aprēķināts, ka noteikumu projektos paredzēto grozījumu ieviešanai nepieciešamas 60 cilvēkdienas. 1 cilvēkdienas izmaksas ir 375 EUR (ieskaitot PVN), līdz ar to pielāgošanas izmaksas varētu sasniegt 22 500 EUR (60 x 375).Nepieciešamie izdevumi 22 500 EUR apmērā tiks segti Būvniecības informācijas sistēmas uzturēšanai piešķirto valsts budžeta līdzekļu ietvaros 2017.gadā. |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts nosūtīts Latvijas Būvniecības padomes sēdē.Noteikumu projekts sabiedrībai publiski ir pieejams Ekonomikas ministrijas mājās lapā internetā, kā arī pēc izsludināšanas Valsts sekretāra sanāksmē būs pieejams Ministru kabineta mājās lapā internetā. Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 13.punktā minētās darbības nav jāveic, jo noteikumu projektā paredzētais tiesiskais regulējums nemaina iepriekšējo regulējumu pēc būtības. |
| 2. | Sabiedrības līdzdalība projekta izstrādē | Latvijas Būvniecības padomes sēdē piedalās Būvniecības attīstības stratēģiskā partnerība, Latvijas Būvnieku asociācija, Latvijas Arhitektu savienība, Latvijas Būvinženieru savienība, Latvijas Būvkonstrukciju projektētāju asociācija, Būvmateriālu ražotāju asociācija, Latvijas siltuma, gāzes un ūdens tehnoloģijas inženieru savienība, Latvijas Ģeotehniķu savienība, Latvijas ceļu būvētājs, Ilgtspējīgas Būvniecības padome, Latvijas Inženierkonsultantu asociācija, Latvijas Enerģētiķu un Energobūvnieku asociācija, Latvijas Tirdzniecības un Rūpniecības kamera, Building Design and Construction Council, Transportbūvju inženieru asociācija. |
| 3. | Sabiedrības līdzdalības rezultāti | Latvijas Būvniecības padome kopumā atbalsta šādu grozījumu nepieciešamību. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pašvaldību būvvaldes, Būvniecības valsts kontroles birojs, Valsts ugunsdzēsības un glābšanas dienests, Veselības inspekcija, Valsts kultūras pieminekļu aizsardzības inspekcija, Valsts vides dienests un reģionālās vides pārvaldes. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Anotācijas IV un V sadaļa – projekts šīs jomas neskar.

Iesniedzējs:

Ministru prezidenta biedrs,

ekonomikas ministrs A.Ašeradens

Vīza:

valsts sekretārs   J. Stinka

20.12.2016.

2967

E.Avota

67013262, Evija.Avota@em.gov.lv